作者：张辑
词牌/韵律：貂裘换酒・贺新郎

paragraphs: 笛唤春风起。
向湖边、腊前折柳，问君何意。
孤负梅花立晴昼，一舸凄凉雪底。
但小阁、琴棋而已。
佳客清朝留不住，为康庐、只在家窗里。
湓浦去，两程耳。
草堂旧日谈经地。
更从容、南山北水，庾楼重倚。
万卷心胸几今古，牛斗多年紫气。
正江上、风寒如此。
且趁霜天鲈鱼好，把貂裘、换酒长安市。
明夜去，月千里。